UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS BESLUTNING om et flerårigt program for fremme af energieffektiviteten (SAVE) (1998-2002) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

BEGRUNDELSE

EF-traktatens artikel 251, stk. 2(c) forudser, at Kommissionen afgiver en udtalelse om ændringer foreslået af Europa-Parlamentet under dets andenbehandling.

Nedenfor afgiver Kommissionen sin udtalelse om de 8 ændringer foreslået af Parlamentet. I overensstemmelse med EF-traktatens Artikel 250, stk. 2 vedlægges et modificeret forslag, der helt eller delvist inkorporerer de fem ændringsforslag fra Parlamentet, som Kommissionen accepterer.

1. Baggrund

Dato for fremsendelse af forslaget til Parlamentet og Rådet: // 04.12.97

Udtalelse fra Det Økonomiske og Sociale Udvalg: // 29.04.98

Udtalelse fra Regionsudvalget: // 16.07.98

Parlamentets udtalelse under førstebehandlingen: // 11.03.99

Kommissionens ændrede forslag (KOM(1999) 211): // 21.05.99

Dato for vedtagelse af den fælles holdning: // 28.06.99

Kommissionens udtalelse om den fælles holdning (SEK(1999)1095) // 16.07.99

I det sidste dokument (SEK(1999)1095) konkluderede Kommissionen, at den fælles holdning var i overensstemmelse med og støttede Kommissionens ændrede forslag (KOM(1999)211), og derfor støttede Kommissionen den fælles holdning.

2. Formålet med Kommissionens forslag

Formålet med Kommissionens forslag er at inkludere SAVE II programmet (der udløber den 31.12.2000) som Annex V i det Flerårige Rammeprogram for Energisektoren, der blev vedtaget af Rådet (Rådets beslutning 1999/21/EF) og at forlænge dets varighed med 2 år indtil 2002. SAVE er et led i strategien for at begrænse udledningen af CO2.

3. Kommissionens udtalelse om Parlamentets ændringsforslag

Kommissionen accepterer helt, delvist eller i princippet fem af de otte ændringer foreslået af Parlamentet. De er inkorporeret i det nye modificerede forslag, således at de kan blive gennemgået igen af Rådet.

3.1. Ændringsforslag accepteret af Kommissionen

- Ændringsforslag 4 accepteres i sin helhed, fordi der er en klar komplementaritet mellem aktiviteter inden for områderne energieffektivitet og vedvarende energi.

- Ændringsforslag 5 og 12 accepteres i princippet i lyset af de nye procedurer introduceret ved Rådets beslutning 1999/468/EF om komitologi, men ændringsforslagene er blevet omformuleret som vist i det vedlagte modificerede forslag.

- Ændringsforslag 7 accepteres i princippet, fordi det tilvejebringer yderligere præcision til området for undersøgelser og andre beslægtede aktioner. Det er imidlertid blevet omformuleret for at sikre, at det integreres i den eksisterende tekst.

- Ændringsforslag 10 accepteres fuldt ud af Kommissionen, fordi Parlamentets ændringsforslag reflekterer Kommissionens oprindelige forslag med hensyn til budgettet, d.v.s. EUR 68.4 mio.

3.2. Ændringsforslag ikke accepteret af Kommissionen

- Ændringsforslag 6 accepteres ikke, fordi SAVE-forslaget ikke i sig selv er et lovgivningsprogram. Selvom SAVE-programmet kan hjælpe ved udviklingen af lovgivning gennem undersøgelser etc., så kan Kommissionen også uafhængigt af SAVE-programmet introducere lovgivning inden for området energieffektivitet.

- Ændringsforslag 8 og 9 accepteres ikke, fordi de introducerer yderligere detaljer til områderne målrettede pilotaktioner og overvågning, der anses for unødvendige, og som potentielt kunne begrænse omfanget af de pågældende bestemmelser.

Forslag til EUROPA-PARLAMENTETS OG RÅDETS BESLUTNING om et flerårigt program for fremme af energieffektiviteten (SAVE) (1998-2002) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg [1],

[1] EFT C 214 af 10.7.1998, s. 44.

under henvisning til udtalelse fra Regionsudvalget [2],

[2] EFT C 315 af 13.10.1998, s. 1.

i henhold til fremgangsmåden i traktatens artikel 251 [3], og

[3] Europa-Parlamentets udtalelse af 11.3.1999 (EFT C 175 af 21.6.1999, s. 269), Rådets fælles holdning af 28.6.1999 (EFT C 232 af 11.8.1999, s. 20), og Europa-Parlamentets afgørelse af (endnu ikke offentliggjort i EFT).

ud fra følgende betragtninger:

(1) Ifølge traktatens artikel 174 er et af målene med Fællesskabets indsats at sikre en forsigtig og rationel udnyttelse af naturressourcerne;

(2) på samlingen den 29. oktober 1990 opstillede Rådet den målsætning, at de samlede CO2-emissioner skal stabiliseres på 1990-niveauet inden år 2000 i Fællesskabet som helhed;

(3) Kyoto-protokollen til FN's rammekonvention om klimaændringer indeholder yderligere forpligtelser for Fællesskabet og dets medlemsstater til at reducere drivhusgasemissionerne;

(4) for at opnå markante reduktioner af CO2-emissionerne i Fællesskabet må der gøres en ekstra indsats, navnlig når man tager i betragtning, at de CO2-emissioner, der skyldes energiforbruget, under normal økonomisk vækst forventes at vokse med ca. 3% mellem 1995 og 2000; det er derfor nødvendigt at træffe yderligere foranstaltninger;

(5) der blev ved Rådets beslutning 93/389/EØF [4] indført en mekanisme til overvågning af udledningerne af CO2 og andre drivhusgasser i Fællesskabet;

[4] EFT L 167 af 9.7.1993, s. 31.

(6) i sin meddelelse af 8. februar 1990 om energi og miljø påpegede Kommissionen, at energieffektivitet er grundpillen i de fremtidige bestræbelser på at formindske energiens negative indflydelse på miljøet; i Kommissionens meddelelse af 29. april 1998 om "Energieffektivitet i Det Europæiske Fællesskab - en strategi for rationel energianvendelse" understreges det økonomiske potentiale for energieffektivitet med henblik på atter at henlede opmærksomheden på fremme af energieffektivitet;

(7) det er bydende nødvendigt med bedre energistyring, der navnlig forstår at udnytte de omfattende muligheder for at reducere energiintensiteten, for at bidrage til miljøbeskyttelse, bedre forsyningssikkerhed og en bæredygtig udvikling;

(8) Kommissionen meddelte i grønbogen af 11. januar 1995 og hvidbogen af 13. december 1995 Europa-Parlamentet og Rådet sit syn på den fremtidige energipolitik i Fællesskabet og på rollen for energibesparelser og -effektivitet;

(9) ifølge traktatens artikel 158 skal Fællesskabet udvikle og fortsætte sin indsats for at styrke sin økonomiske og sociale samhørighed, og det skal navnlig stræbe efter at formindske forskellene mellem de forskellige områders udviklingsniveauer og forbedre situationen i de mindst begunstigede områder; denne indsats omfatter bl.a. energisektoren;

(10) ved beslutning 91/565/EØF [5] og 96/737/EF [6] vedtog Rådet et EF-program for energieffektivitet (SAVE), hvis formål var at styrke energieffektivitetsinfrastrukturerne i Fællesskabet;

[5] EFT L 307 af 8.11.1991, s. 34.

[6] EFT L 335 af 24.12.1996, s. 50.

(11) SAVE-programmet er et vigtigt og nødvendigt middel til fremme af øget energieffektivitet;

(12) der bør derfor fastlægges et særprogram for fremme af en rationel og effektiv brug af energiressourcerne under det flerårige rammeprogram for aktioner inden for energisektoren (1998-2002) vedtaget ved Rådets beslutning 1999/21/EF,Euratom [7]; dette særprogram skal erstatte det tilsvarende nugældende instrument;

[7] EFT L 7 af 13.1.1999, s. 16.

(13) Fællesskabet erkendte, at SAVE-programmet var et vigtigt led i Fællesskabets strategi for en reduktion af CO2-emissionerne; i Kommissionens meddelelse af 8. maj 1991 om Fællesskabets energiplanlægning på regionalt plan, i Rådets konklusion om denne meddelelse og i Europa-Parlamentets beslutning af 16. juli 1993 hed det, at disse aktiviteter skulle videreføres, udbygges og udnyttes til støtte for Fællesskabets energistrategi; disse regionale aktiviteter bør nu integreres fuldstændig;

(14) ved gennemførelsen af Europa-Parlamentets og Rådets afgørelse nr. 182/1999/EF af 22. december 1998 om femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998-2002) [8] lægger Rådet i sin afgørelse af 25. januar 1999 om et særprogram for forskning, teknologisk udvikling og demonstration vedrørende energi, miljø og bæredygtig udvikling (1998-2002) [9], særlig vægt på effektive og vedvarende energiteknologier; SAVE-programmet er et instrument, som supplerer sidstnævnte program;

[8] EFT L 26 af 1.2.1999, s. 1.

[9] EFT L 64 af 12.3.1999, s. 58.

(15) formålet med SAVE-programmet er at forbedre det endelige forbrugs energiintensitet med yderligere et procentpoint årligt ud over, hvad der ellers ville være blevet opnået;

(16) på samlingen den 15. og 16. december 1994 erklærede Rådet, at den tilsigtede stabilisering af CO2-emissionerne kun kan opnås ved hjælp af et sæt samordnede foranstaltninger, som dels skal forbedre energieffektiviteten og den rationelle energiudnyttelse, der bygger på udbud og efterspørgsel på alle planer inden for energiproduktion, -omdannelse, -transport og -forbrug, dels skal tage hensyn til udnyttelsen af vedvarende energikilder; med til disse foranstaltninger hører programmer for lokal energistyring;

(17) i sin udtalelse om Kommissionens grønbog om energipolitik [10] opfordrede Europa-Parlamentet til, at der fastlægges målsætninger og et fælles program for effektiv energiudnyttelse og -besparelse i overensstemmelse med målsætningerne for emissioner af drivhusgasser, jf. de aftaler, der blev indgået i Rio de Janeiro i 1992, Berlin i 1995 og senere i Kyoto i 1997; det opfordrede også til et SAVE II-program, der rådede over betydeligt flere bevillinger end SAVE I-programmet, og anmodede Kommissionen om at klarlægge, hvilken rolle den agter at spille ved energibesparelser og -effektivitet gennem etablering af konkrete projekter;

[10] EFT C 287 af 30.10.1995, s. 34.

(18) bedre energieffektivitet vil få en positiv virkning både på miljøet og på energiforsyningssikkerheden, som begge er af global karakter; et omfattende internationalt samarbejde er derfor nødvendigt for at opnå de bedste resultater;

(19) CO2-emissionerne kan reduceres med 180-200 mio. tons inden år 2000, hvis den endelige efterspørgsels energiintensitet forbedres med 5% mere end forventet; disse tal kan forhøjes gennem en mere effektiv og rationel udnyttelse af energikilderne;

(20) det er politisk og økonomisk ønskeligt at åbne programmet for de associerede lande i Central- og Østeuropa, som det er anført i konklusionerne fra Det Europæiske Råds møde i København den 21. og 22. juni 1993 og bekræftet på efterfølgende møder i Det Europæiske Råd, og i Kommissionens meddelelse om dette emne i maj 1994; det bør også åbnes for Cypern;

(21) for at sikre, at EF-støtten udnyttes effektivt og overlapning undgås, sørger Kommissionen for, at projekterne underkastes grundig forhåndsvurdering; den vil systematisk overvåge og evaluere fremskridtene i og resultaterne af de støttede projekter og af komplementerende aktiviteter på området for vedvarende energikilder;

(22) de nødvendige foranstaltninger til gennemførelse af den foreliggende retsakt er forvaltningsmæssige foranstaltninger i betydningen af artikel 2 i Rådets beslutning 1999/468/EF af 28. juni 1999, hvori procedurerne for udøvelsen af den til Kommissionen [11] overdragede gennemførelseskompetence fastlægges, disse foranstaltninger skal vedtages i overensstemmelse med forvaltningsproceduren forudset i artikel 4 i den førnævnte beslutning;

[11] EFT L 184 af 17.7.1999, s. 23.

(23) i denne beslutning fastlægges der for hele programmets varighed en finansieringsramme, der som omhandlet i punkt 1 i Europa-Parlamentets, Rådets og Kommissionens erklæring af 6. marts 1995 [12] udgør det primære referencegrundlag for budgetmyndigheden inden for rammerne af den årlige budgetprocedure; der bør tages hensyn til, at der mens programmet løber, vil blive forhandlet et nyt finansielt overslag;

[12] EFT C 102 af 4.4.1996, s. 4.

(24) denne beslutning træder i stedet for Rådets beslutning 96/737/EF, som derfor bør ophæves -

VEDTAGET FØLGENDE BESLUTNING:

Artikel 1

1. Fællesskabet gennemfører for perioden 1998-2002, under det flerårige rammeprogram for aktioner inden for energisektoren, et særprogram til fremme af rationel og effektiv udnyttelse af energiressourcerne, i det følgende benævnt "SAVE-programmet".

Ud over de højt prioriterede mål, der er fastlagt i artikel 1, stk. 2, i Rådets beslutning 1999/21/EF,Euratom, har SAVE-programmet følgende mål:

a) at tilskynde til energieffektivitetsforanstaltninger inden for alle sektorer

b) at tilskynde private og offentlige forbrugere og erhvervslivet til investering i energibesparelser

c) at medvirke til at forbedre det endelige forbrugs energiintensitet.

2. Fællesskabet vil inden for rammerne af SAVE-programmet yde tilskud til en række aktioner og foranstaltninger, der omfattes af denne beslutnings målsætninger.

Artikel 2

Følgende energieffektivitetsaktioner og -foranstaltninger finansieres som led i SAVE-programmet:

a) undersøgelser og andre tilknyttede aktioner, der tager sigte på at introducere, gennemføre, supplere og vurdere effekterne af fællesskabsforanstaltninger til forbedring af energieffektiviteten (f.eks. frivillige aftaler, inklusiv ledsagende målsætninger og overvågning af disse, mandater til standardiseringsorganer, kooperative indkøb og lovgivning), undersøgelser af energiprisernes indvirkning på energieffektiviteten, undersøgelser med henblik på at indføre energieffektivitet som et kriterium i EF-programmer samt undersøgelser vedrørende koordinering på internationalt plan

b) sektorspecifikke pilotaktioner med henblik på at fremme investeringerne i energieffektivitet og/eller forbedre energiforbrugsmønstrene, som skal gennemføres af organisationer eller offentlige og private virksomheder samt af eksisterende EF-omspændende netværk eller mid lertidige sammenslutninger af organisationer og/eller virksomheder, som oprettes med henblik på gennemførelsen af projekterne

c) foranstaltninger, der foreslås af Kommissionen for at fremme erfaringsudveksling med det formål bedre at koordinere internationale, EF-, nationale, regionale og lokale aktiviteter gennem egnede midler til formidling af oplysninger

d) foranstaltninger af den i litra c) nævnte art, men foreslået af andre end Kommissionen

e) overvågning af udviklingen i energieffektiviteten i Fællesskabet og i de enkelte medlemsstater og løbende vurdering og overvågning af aktioner og foranstaltninger, der gennemføres på grundlag af SAVE-programmet

f) særlige aktioner for energistyring på regionalt plan og i byer for at skabe stærkere samhørighed mellem medlemsstaterne og regionerne, når det drejer sig om energieffektivitet.

Artikel 3

1. Alle omkostninger i forbindelse med aktionerne og foranstaltningerne i artikel 2, litra a), c) og e), afholdes over Den Europæiske Unions almindelige budget.

2. Aktionerne og foranstaltningerne i artikel 2, litra b), d) og f), finansieres med højst 50% af de samlede omkostninger.

3. De resterende midler til finansiering af aktionerne og foranstaltningerne i artikel 2, litra b), d) og f), kan komme fra offentlige eller private kilder eller fra en kombination af begge.

Artikel 4

1. Finansieringsrammen for gennemførelsen af SAVE-programmet er fastlagt til 68,4 mio. EUR. Heraf er 25,6 mio. EUR for perioden 1998 til 1999.

Finansieringsrammen for perioden 2000 til 2002 er fastlagt til 42,8 mio. EUR. Dette beløb vil blive revideret, hvis det ikke er i overensstemmelse med de finansielle overslag for nævnte periode.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 5

1. Kommissionen er ansvarlig for SAVE-programmets finansielle og praktiske gennemførelse.

Kommissionen påser tillige, at aktionerne under SAVE-programmet underkastes en forhåndsvurdering, en løbende overvågning og en efterfølgende evaluering, herunder efter et projekts afslutning en vurdering af virkningen og gennemførelsen samt af, om de oprindelige mål er nået.

2. De udvalgte modtagere aflægger rapport til Kommissionen hver sjette måned og efter et projekts afslutning.

3. Betingelserne og retningslinjerne for støtte til aktionerne og foranstaltningerne i artikel 2 fastsættes hvert år under hensyn til:

- omkostningseffektivitet, besparelsesmulighederne og miljøpåvirkningen, især reduktionen af CO2-emissionerne

- den i artikel 7 omhandlede prioriteringsliste

- medlemsstaternes samhørighed på energieffektivitetsområdet.

Under udarbejdelsen af disse betingelser og retningslinjer bistås Kommissionen af det i artikel 6 omhandlede udvalg.

Artikel 6

1. Under gennemførelsen af SAVE-programmet bistås Kommissionen af det udvalg, der er omhandlet i artikel 4 i Rådets beslutning 1999/21/EF,Euratom.

2. I tilfælde, hvor der henvises til nærværende afsnit gælder forvaltningsproceduren forudset i artikel 4 i beslutning 1999/468/EF [uden præjudice til bestemmelserne i artikel 8 i samme beslutning].

3. Perioden forudset i artikel 4, stk. 3 i beslutning 1999/468/EF er fastsat til ikke mere end tre måneder.

Artikel 7

Kommissionen udarbejder hvert år en prioriteringsliste for SAVE-programmets finansieringsaktiviteter. Listen skal tage hensyn til komplementariteten mellem SAVE-programmet og de nationale programmer på grundlag af en årlig kort indberetning fra hver medlemsstat. De områder, hvor komplementariteten er størst, prioriteres højest.

Det i artikel 6 omhandlede udvalg bistår Kommissionen ved udarbejdelsen af prioriteringslisten.

Artikel 8

Gennemgang samt intern og ekstern vurdering af gennemførelsen af SAVE-programmet foretages i overensstemmelse med artikel 5 i Rådets beslutning 1999/21/EF,Euratom.

Artikel 9

SAVE-programmet er åbent for deltagelse af associerede lande i Central- og Østeuropa i overensstemmelse med de betingelser, herunder de finansielle bestemmelser, for deltagelse i EF-programmer, der er fastlagt i tillægsprotokollerne til associeringsaftalerne eller i selve associeringsaftalerne.

SAVE-programmet er også åbent for deltagelse af Cypern på grundlag af tillægsbevillinger efter de samme regler som dem, der gælder for EFTA/EØS-landene, og efter fremgangsmåder, som skal aftales med dette land.

Artikel 10

Denne beslutning træder i kraft på tyvendedagen efter offentliggørelsen i De Europæiske Fællesskabers Tidende.

Artikel 11

Rådets beslutning 96/737/EF ophæves.

Artikel 12

Denne beslutning er rettet til medlemsstaterne.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand [...] [...]